## Mazón: “La Generalitat invertix més de 300 milions d’euros per a posar a punt les infraestructures danyades per les riuades”

*** Indica que el Consell “ha complit el seu objectiu de recuperar la circulació en les carreteres i vies autonòmiques afectades per les riuades abans que acabara l’any”
* Destaca “l’agilitat i eficàcia” de les conselleries d’Infraestructures i Agricultura a l’hora de recuperar les connexions per carretera, transport públic i camins rurals
* Insta el Govern central a “complir el seu compromís” d’aportar els 100 milions d’euros necessaris per a la recuperació total de la xarxa de depuració danyada
* Subratlla el compromís del Consell per a recuperar el 100 % dels sistemes de reg amb una inversió de 20 milions d’euros**

**València.**

El president de la Generalitat, Carlos Mazón, ha assenyalat que el Consell “està invertint més de 300 milions d’euros per a posar a punt les infraestructures danyades per les riuades amb la finalitat de facilitar la mobilitat i l’activitat econòmica de les zones afectades”.

Així, el màxim representant de l’executiu valencià ha indicat que la Generalitat “ha complit amb el seu objectiu de posar a punt les carreteres i vies autonòmiques afectades per les riuades abans que acabara l’any”.

D’esta manera, en poc més d’un mes, la Generalitat ha reparat les 18 carreteres autonòmiques afectades, la qual cosa ha permés millorar la connectivitat dels municipis, no solament amb València sinó entre si. Per a fer-ho, la Conselleria d’Infraestructures està destinant 75 milions d’euros per a la xarxa autonòmica i ja s’estan executant les primeres actuacions en les vies de titularitat municipal per valor de més de 6 milions d’euros.

El president ha assenyalat que “era prioritari que les persones afectades pogueren recuperar la mobilitat” per la qual cosa que “ens vam posar a treballar des del minut un en la reparació i adequació de carreteres i vies”.

En este sentit, ha destacat “l’agilitat i eficàcia” de la Conselleria d’Infraestructures que ha treballat durant estes setmanes de manera coordinada amb les administracions locals en una “tasca vital com era recuperar les connexions per carretera per a les zones afectades” i d’esta manera poder assegurar la mobilitat dels seus residents. Així també ha indicat que es continua treballant en la construcció de solucions definitives per a les carreteres reobertes de manera provisional.

Així mateix, s’han consignat 100 milions d’euros per a obres d’emergència en els sistemes de depuració afectats, dels quals 54,6 ja han sigut avançats mitjançant contractes d’emergència per l’EPSAR. Al respecte, el president ha indicat que la Generalitat “ha complit amb la seua part a l’hora de presentar un pla d’obres” i ha instat el Govern central a complir el seu compromís d’aportar els 100 milions d’euros necessaris per a la recuperació de la xarxa danyada en febrer de 2025.

A més, ha recordat el que es disposa en el Decret llei 12/2024 de mesures fiscals de suport al ciutadà que establix l’exempció del cànon de sanejament per als afectats per les riuades, amb un valor aproximat de 25 milions d’euros i la suspensió en el cobrament de l’últim rebut.

Per a la retirada de residus, estris voluminosos i vehicles, el Consell ha destinat 50 milions d’euros, amb els quals ja s’han retirat més de 500.000 tones de residus, al mateix temps que es continua treballant en la retirada de llots i neteja. En este sentit, el president ha assenyalat que la Generalitat “assumirà el cost de les taxes de residus de les vivendes i locals greument afectats per les inundacions”.

Mazón ha destacat que “abans del temps previst, es va recuperar el 75 % del servici de Metrovalencia i tramvia afectats, amb la qual cosa es garantix la mobilitat del 80 % del volum de viatgers habitual”. Per a la seua restauració i posada a punt, la Generalitat està destinant 71 milions d’euros.

D’igual manera, ha agraït “l’esforç i dedicació” dels treballadors de Ferrocarrils de la Generalitat Valenciana perquè això es poguera produir abans del pont de desembre i perquè el 100 % del servici quede restaurat durant el primer semestre de 2025.

**Infraestructures agràries**

El cap del Consell ha recordat la inversió de 20 milions d’euros destinada a la recuperació dels camins rurals afectats per la riuada i així poder donar accés, al més prompte possible, a les explotacions agràries. Esta actuació està prioritzant els accessos a explotacions la collita de les quals està pendent de recol·lecció.

Així, ha destacat la coordinació de la Generalitat amb ajuntaments de les poblacions afectades i la Diputació de València per a dur a terme estes accions d’adequació.

D’altra banda, Carlos Mazón ha subratllat el compromís del Consell per a recuperar el 100 % dels sistemes de reg de manera urgent, per a la qual cosa el passat dia 10 de novembre es van aprovar ajudes directes per valor de 20 milions d’euros, que van ser publicades el mateix dia 10 en el Diari Oficial de la Generalitat Valenciana i van entrar en vigor un dia després. La Conselleria ja ha rebut les primeres sol·licituds i la previsió és concedir la totalitat de les ajudes el mes de gener.

També ha destacat els 4,8 milions d’euros destinats a les obres d’emergències de l’embassament de Buseo que tenen un termini d’execució de 12 mesos.

Fecha: 02/01/2025